Dokument oprettet 30. august 2018

Sag 10-2018-00512 – Dok. 383991/msp\_dh

**Referat af møde i forretningsudvalget den 30. august 2018**

**Til stede:** Thorkild Olesen, Sif Holst, Janus Tarp, Knud Kristensen, Anni Sørensen, Jan Jakobsen (deltog ikke under punkt 5.C, 6 og 7), Lars Midtiby, Jens Anton Tingstrøm Klinken (punkt 3.A) og Mette Søndergaard Pedersen (ref.).

**Afbud:** Palle Lykke Ravn

1. **Godkendelse af dagsorden**Dagsordenen blev godkendt.
2. **Referat fra FU-møde den 8. juni 2018**Referatet blev godkendt.
3. **Beslutningspunkter**A. Kernefortælling, visuel identitet og navn  
   Kommunikationschef Jens Anton Tingstrøm Klinken deltog under dette punkt. Forretningsudvalget har på sidste FU-møde drøftet DH’s arbejde med udvikling af en ny kernefortælling og visuel identitet samt muligheden for et nyt navn.   
     
   Som opfølgning på denne drøftelse blev der til orientering fremlagt et udkast til kernefortælling, som skal understøtte DH’s politiske mål om at have en konstruktiv rolle. I den efterfølgende drøftelse gav forretningsudvalget udtryk for ros til den gennemarbejdede tekst.   
     
   Af forslag til justeringer af teksten kom bl.a. ønsket om at præcisere, at DH også skal kunne indtage rollen som kritisk, hvis der er behov for det. Kernefortællingen nævner eksempler på forskellige typer af handicap, og her skal der medtages ét handicap fra hver af DH’s fire handicapgrupperinger for at vise bredden og forskelligheden i handicap. Sekretariatet arbejder videre med den endelige udgave af kernefortælling, hvor der tages højde for forretningsudvalgets bemærkninger.  
     
    Det videre arbejde med udvikling af en ny visuel identitet er sat på standby, indtil der er afklaring af, om DH skifter navn eller ej.

Et forslag til muligt nyt navn er Handicap Danmark. Forslaget blev drøftet i forretningsudvalget, hvor der var enighed om, at det er ærgerligt, at der ofte sker navneforveksling mellem DH og DHF. Der blev drøftet forskellige måder at imødekomme udfordringen på.   
  
Forretningsudvalget besluttede, at der arbejdes videre med yderligere analyse af fordele og ulemper ved hhv. Handicap Danmark og Danske Handicaporganisationer. Sagen behandles igen på næste møde i forretningsudvalget. Hvis forretningsudvalget beslutter at anbefale et navneskifte, så skal den endelige beslutning om dette træffes på et repræsentantskabsmøde.

B. Politiske sigtelinjer for voksentandpleje  
Der er indgået en bred politisk aftale om at forberede en ny model for voksentandplejen. Forskellige modeller skal fremlægges primo 2019 og efterfølgende forhandles på plads med partierne. DH er med i et inddragelsesforum nedsat af sundhedsministeren.

Der har været afholdt medlemsmøde i foråret 2018, og på baggrund af de holdninger og ønsker, som fremkom på dette møde, er der udarbejdet et notat med forslag til politiske sigtelinjer for voksentandplejen. Hovedmålet er at mindske den ulighed i sundhed, som mennesker med handicap oplever.  
  
Forretningsudvalget drøftede forslag til sigtelinjer, hvor det blev fremhævet, at det er vigtigt at sikre en høj faglighed, så kvaliteten af voksentandplejen ikke falder. Samtidig skal det være billigst muligt for brugerne, og det er vigtigt at fastholde det opsøgende arbejde.   
  
Epilepsiforeningen har desuden fremsendt et forslag om at tilføje, at de nuværende særlige tilskud ikke forringes, og at der skal arbejdes for forbedringer af klageadgangen.   
  
Forretningsudvalget godkendte efterfølgende notatet inkl. de foreslåede tilføjelser fra Epilepsiforeningen. Det udgør således DH’s politiske sigtelinjer i det fremadrettede arbejde om udvikling af ny model for voksentandpleje.

C. Bedre datagrundlag for handicapindsatsen på beskæftigelsesområdet  
På seneste FU-møde drøftede forretningsudvalget muligheden for, at DH bidrager til, at der skabes et bedre datagrundlag for beskæftigelsesindsatsen på handicapområdet. Her blev det besluttet at afklare, hvorvidt der blandt medlemsorganisationerne er opbakning til, at DH ændrer holdning på spørgsmålet om registrering af handicap i beskæftigelsesregi.

Den 20. august 2018 blev der afholdt medlemsmøde, hvor der var opbakning til, at DH ændrer holdning på spørgsmålet om registrering, og arbejder for at sikre et bedre datagrundlag for handicapindsatsen på beskæftigelsesområdet.   
  
Efter en kort drøftelse i forretningsudvalget blev det besluttet, at DH fremover er af den holdning, at der er behov for et bedre datagrundlag for handicapindsatsen på beskæftigelsesområdet, og at DH samarbejder med relevante myndigheder om at få etableret en løsning, som indeholder registrering af handicap på en forsvarlig måde. Her er det vigtigt, at der tages højde for de bekymringer, dilemmaer og forbehold, som er vigtige at inddrage i det videre arbejde i forhold til registrering og brug af oplysningerne. Det giver DH det bedste grundlag for at nå det politiske mål om flere mennesker med handicap i beskæftigelse.   
  
D. DH’s eventuelle deltagelse i Operation Dagsværk  
I samarbejde med Sammenslutningen af Unge Med Handicap (SUMH) stiller DH projektforslag til Operation Dagsværk om et fælles projekt i Uganda med titlen ”Handicap, selvtillid og bedre vilkår”.

Operation Dagsværk udarbejder undervisningsmateriale rettet mod elever i 8.-10. klasse og på ungdomsuddannelserne. For DH er det derfor en stor mulighed for at skabe synlighed om handicap og folkelig forankring hos en stor gruppe af unge.   
  
DH er blandt de fire organisationer, som det endelige projekt vælges ud fra. Den endelige beslutning træffes af 75 gymnasieelever på Operation Dagsværks stormøde i slutningen af november 2018. Hvis DH’s projekt vinder Operation Dagsværk, så vil der være brug for midler til den arbejdsindsats, som projektet kræver.   
  
Forretningsudvalget godkendte indstillingen om, at der kan anvendes op til 400.000 kr. fra DH’s egenkapital, hvis DH vinder projektet; heraf er 177.000 kr. allerede henlagt til fundraising på det internationale område i DH’s regnskab.   
  
Der blev opfordret til at indtænke medlemsorganisationer med projekter i Uganda, som måske vil have interesse i Operation Dagsværk.   
  
E. Indstilling til Sundhedsvæsenets Disciplinærnævn  
DH er blevet bedt om at indstille 4 medlemmer til Sundhedsvæsenets Disciplinærnævn for en ny 4-årig periode gældende fra 1. januar 2019 – 31. december 2022.

Forretningsudvalget besluttede, at følgende personer indstilles:   
Keld Overgaard Jensen, Parkinsonforeningen  
Janne Sander, Muskelsvindfonden  
Per Jacobsen, Gigtforeningen  
Ingelise Svendsen, SIND  
  
F. Indstilling til Ankenævnet for Patienterstatning  
DH er blevet bedt om at indstille 10 medlemmer til Ankenævnet for Patienterstatning for en ny 4-årig periode gældende fra 1. januar 2019 – 31. december 2022.   
  
Forretningsudvalget besluttede, at følgende personer indstilles:  
  
Ejnar Pedersen, UlykkesPatientForeningen  
Palle Eli Jensen, SIND  
Flemming Kjersgaard Johansen, Diabetesforeningen  
Irene Hjortshøj, SIND  
Annette Thomsen, Muskelsvindfonden  
Elsemarie Kraul, Stomiforeningen COPA  
Lisbeth Holmgaard, Hjerneskadeforeningen  
Thorkil Clement Kjær, Astma-Allergi  
Freddy Nielsen, Dansk Blindesamfund  
Stella Steengaard, Osteoporoseforeningen

1. **Diskussionspunkter**  
   A. Det politiske efterår   
   Lars Midtiby gennemgik en række nedslagspunkter, som forventes at komme til at  
   fylde i det politiske efterår, og som DH derfor vil have som en vigtig opgave at arbejde med ud fra en handicappolitisk vinkel. Det gælder fx finanslov og satspulje samt en række politiske udspil på de forskellige områder.  
     
   Forretningsudvalget kvitterede for gennemgangen, som er gode pejlemærker for DH’s indsats og interessepolitiske arbejde i løbet af efteråret.
2. **Orienteringspunkter**A. Øget inklusion i ungdomsuddannelserne   
   I de seneste år har der været stort fokus på inklusion i grundskolen, og flere børn med handicap går nu i de almindelige klasser. Undersøgelser viser imidlertid, at det går tilbage med uddannelsesniveauet for mennesker med handicap. Ungdomsuddannelserne er en vigtig forudsætning for beskæftigelse, og derfor er det et vigtigt indsatsområde for DH.   
     
   DH vil i den kommende tid sætte fokus på øget inklusion i ungdomsuddannelserne med henblik på at afdække barrierer og udvikle nye politiske forslag. Disse forslag forelægges forretningsudvalget til beslutning på et senere tidspunkt. Målet med DH’s indsats er at få afsat midler til initiativer for unge med handicap på ungdomsuddannelserne i satspuljen 2020.   
     
   Forretningsudvalget tilkendegav, at det er et vigtigt område for DH. Det blev bemærket, at det er vigtigt at få Forberedende Grunduddannelse (FGU) tænkt med ind. Ligeledes er det væsentligt at lade sig inspirere af løsninger med fx særlige asperger-klasser på gymnasier, hvor fokus er på at inkludere unge med handicap i uddannelsessystemet, selv om den enkelte elev modtager undervisning i en særlig klasse på et gymnasium.   
     
   Forretningsudvalget tog orienteringen til efterretning.

B. Rapportering til FN’s Handicapkomité  
Forretningsudvalget har tidligere besluttet, at DH’s medlemsorganisationer og andre udvalgte civilsamfundsorganisationer skal give input til påvirkning af ”List of issues” fra FN’s Handicapkomité.   
  
Tidsplanen for komitéens behandling af Danmark er ikke kendt i detaljer endnu, og der er mange usikkerhedsparametre, som DH ikke har indflydelse på. Der er udarbejdet en tidsplan for processen, som DH følger, hvor der bl.a. sikres inddragelse af DH’s medlemsorganisationer. Det forventes, at forretningsudvalget kan behandle input til ”List of issues” på FU-mødet i december 2018.   
  
Forretningsudvalget tog orienteringen til efterretning.  
  
C. Halvårsregnskab 2018  
Halvårsregnskabet viser, at DH kommer ud af de første 6 måneder med et resultat, der er 499.000 kr. bedre end budgetteret.  
  
Dette kan bl.a. henføres til en merindtægt fra udlodningsmidlerne samt et mindre forbrug som følge af aktiviteter, der endnu ikke er gennemført, og en ansættelse, der er sket senere end forudsat i budgettet.   
  
Brugerservice kommer ud med et mindre resultat end budgetteret, hvilket skyldes, at implementeringen af det nye IT-system er blevet forsinket, og derfor endnu ikke har givet de forventede besparelser på løn og porto.   
  
Forretningsudvalget tog orienteringen til efterretning.

1. **Orientering fra FU**  
   Thorkild Olesen:  
   Der skal nedsættes en arbejdsgruppe i forbindelse med udarbejdelse af DH’s nye socialpolitik. Sammensætningen af gruppen er lidt forsinket, idet der er skrevet ud til medlemsorganisationerne efter interesserede deltagere, men der er foreløbig kun kommet 5 indstillinger til de 7 pladser. Forretningsudvalget får derfor sagen til behandling via mail snarest. Medlemsmødet om socialpolitik, der holdes primo september, har derimod stor tilslutning fra medlemsorganisationerne.  
     
   En del af DH’s handlingsplan er at arbejde for niveufri tog og tilpassede perronhøjder. Der har senest været møde med Karsten Hønge fra SF, der udtrykker opbakning til at gennemføre forbedringer på dette område. Banedanmark har også fokus på dette.

DH har udsendt en mail til orientering til medlemsorganisationerne med en generel holdning til borgerforslag, hvor linjen er, at DH som organisation ikke støtter borgerforslag, som DH ikke har været med til at stille, medmindre helt særlige grunde taler for det.   
  
Sif Holst:  
Har i nordisk regi været til konference i Grønland om støtte og service til udsatte borgere i udkantsområder. I Sverige benytter de bl.a at give støtte via personlig assistance i stedet for det almindelige hjemmehjælpssystem, når afstandene bliver for store.  
  
Møder i Handicaporganisationernes Nordiske Råd og Rådet for nordisk samarbejde om funktionshindringer afholdes i forlængelse af hinanden, og debatterne handlede bl.a. om manglende evakueringsplaner for mennesker med handicap i forbindelse med sommerens mange skovbrande i Sverige, og om den kommende afrapportering til FN’s Handicapkomité.  
  
Knud Kristensen:  
SIND har landsmøde i september, så der går en del tid med forberedelse.

SIND har en søsterorganisation i Grønland, og der søges derfor midler til at få en del af SINDs materiale oversat til grønlandsk, hvor der er store problemer med psykisk sygdom.   
  
Janus Tarp:  
Er udpeget af DH til bestyrelsen for Den Uvildige Konsulentordning på Handicapområdet (DUKH), hvor han er formand. Anne Kirk er ny centerleder, og hun tiltræder 1. oktober.

UlykkesPatientForeningen arbejder på at få en aftale med beskæftigelsesministeren om et besøg i foreningen, og det bliver formentlig i løbet af oktober.

Der er fortsat fokus på aktiv dødshjælp og forsøg med medicinsk cannabis.   
  
Anni Sørensen:   
Hos LEV fylder problematikken med højskoler og begrænsning i tilskud en del, og der har været et rigtig godt samarbejde med DH om denne sag.

Forhandlinger om magtanvendelse har også stor bevågenhed. Det er forventningen, at der kommer et udspil snarest, og at LEV kan se klare fingreaftryk efter at have spillet ind med gode forslag.

Der er gang i forberedelserne til landsmøde i november, hvor der er fokus på LEV som organisation samt indsatsen de næste 2 år.   
  
Lars Midtiby:  
DH er fortsat i gang med udvikling af Lokalpuljen, hvor dialogen med Socialstyrelsen har været noget vanskelig. Der arbejdes på at kunne melde puljen ud hurtigst muligt, men der er flere usikkerheder om indhold og tidsplanen, som DH ikke har indflydelse på. Det er blevet oplyst, at midlerne skal være udbetalt inden udgangen af 2018, men at projektperioden, hvor midlerne skal anvendes, kan strække sig ind i 2019.   
  
Organisations- og udviklingskonsulent Charlotte Gunnarsen har fået nyt job i løbet af sommeren. Simon Ørbæk er netop ansat som ny organisations- og udviklingskonsulent, og han starter medio september.

1. **Næste møde**Næste FU-møde er onsdag den 31. oktober 2018, kl. 12.30-16.00.